कोणार्क
कोणार्क (Konark) भारत के ओड़िशा राज्य के पुरी ज़िले में स्थित एक नगर है। यहाँ से राष्ट्रीय राजमार्ग ३१६ए गुज़रता है। यह जगन्नाथ मन्दिर से 21 मील उत्तर-पूर्व समुद्रतट पर चंद्रभागा नदी के किनारे स्थित है। यहाँ का सूर्य मन्दिर बहुत प्रसिद्ध है। इस मंदिर की कल्पना सूर्य के रथ के रूप में की गई है। रथ में बारह जोड़े विशाल पहिए लगे हैं और इसे सात शक्तिशाली घोड़े तेजी से खींच रहे हैं। जितनी सुंदर कल्पना है, रचना भी उतनी ही भव्य है। मंदिर अपनी विशालता, निर्माणसौष्ठव तथा वास्तु और मूर्तिकला के समन्वय के लिये अद्वितीय है और उड़ीसा की वास्तु और मूर्तिकलाओं की चरम सीमा प्रदर्शित करता है। एक शब्द में यह भारतीय स्थापत्य की महत्तम विभूतियों में है।
बिरला मंदिर (जमशेदपुर)
बिरला मंदिर जमशेदपुर के गोलमुरी, केबुल टाउन में स्थित उड़ीसा के विश्व प्रसिद्ध कोणार्क मंदिर के मॉडल को केंद्र बिंदु में रख कर बनाया जा रहा एक हिंदू मंदिर है। सन् १९९० में इस मंदिर का निर्माण कार्य बंद हो गया था, जिस कारण यह मंदिर आज भी पूरी तरह से तैयार नहीं है किंतु इसकी भव्यता आज भी झलकती है।